Omnibus presentes litteras inspecturis. J., decanus Sancti-Florentini, salutem in Domino. Noverint universi quod Johannes Tortus de Joingniaco, in presentia nostra constitutus, recognovit se accepisse ab abbate et conventu Deiloci quoddam desertum situm in Calido-Furno, apud Joingniacum, ad reedificandum, sub tali conditione: quod singulis annis faciet in dicto deserto ducentas fossas et propagabit et firmabit, culturaque debita dictum desertum colet et nutriet, usque ad septem annos. Post septem, vero, annos, dictus J. dictum desertum parcietur in duas partes, et ipsi quam voluerint partem capient, et ipse alteram. Hec autem conventio facta fuit inter dictum J. et abbatem et conventum Deiloci, anno Domini Mº CCº XXº nono, mense martio. Set quia dictus J. dictas ducentas fossas, inspecto deserto, nec primo anno nec secundo fecerat, iterum compositum fuit inter dictos abbatem et conventum, ex una parte, et dictum J., ex altera, sicut in eorumdem litteris vidimus contineri, quod infra presentem annum dictus J., in dicto deserto faciet sexcentas fossas. Sin autem, dicti abbas et conventus Deiloci dictum desertum capient, sicut suum quitum, nec in eo dictus J. deinceps aliquid reclamare poterit. In cujus rei memoria, presentes litteras sigillo meo munitas eis tradidimus. Actum, apud Joviniacum, anno Domini Mº CCº XXXº Iº, martio mense.